**A vezető tanár és a belső konzulens feladatai**

A szakdolgozatotok készítésének szakmai felügyeletét tehát a témavezető tanár látja el, az ő irányításával állítjátok össze a munkatervet. Kötelesek vagytok legalább három alkalommal a vezető tanárotokkal a dolgozatról konzultálni.

Az első alkalommal ajánlott a szakirodalmi hátteret és a munkatervet megbeszélni, következő alkalommal az eredményeket és a harmadik alkalommal az összeállított dolgozatot megvitatni. A dolgozat csak a témavezető aláírásával nyújtható be. Amennyiben a témavezetőtök nem a Közgazdaság- és Gazdálkodástudományi Magyar Intézetfőállású oktatója, munkátokat a belső konzulens is segíti.

A konzulens feladata az, hogy a dolgozatotok tartalmi és formai követelményeivel kapcsolatban tanácsot adjon, segítse a ennek színvonalas összeállítását. A belső konzulenssel ajánlatos legalább két alkalommal konzultálni, nevezetesen a problémafelvetés és a szakirodalmi áttekintés elkészítésekor, illetve a dolgozat végleges formába öntését megelőzően, legkésőbb a dolgozat benyújtását megelőző utolsó előtti héten. A témavezetőtök és a konzulens feladata kizárólag az elvi irányítás, maga a szakdolgozat a ti önálló munkátok kell, hogy legyen.